กรมพัฒนาฝีมือแรงงาน ร่วมกิจกรรมจิตอาสา สร้างอาชีพ สร้างรายได้ เพื่อคนไทยมีงานทำ เฉลิมพระเกียรติ  “วันแม่แห่งชาติ”
นายประทีป ทรงลำยอง อธิบดีกรมพัฒนาฝีมือแรงงาน เปิดเผยว่า เพื่อเฉลิมพระเกียรติสมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง เนื่องในโอกาสมหามงคลเฉลิมพระชนมพรรษา 90 พรรษา  “วันแม่แห่งชาติ” ประจำปี 2565 หน่วยงานในสังกัดกระทรวงแรงงานดำเนินการตามภารกิจของหน่วยงานภายใต้ชื่อ “กิจกรรมสร้างอาชีพ สร้างรายได้ เพื่อคนไทยมีงานทำ” โดยกรมพัฒนาฝีมือแรงงาน ได้นำกิจกรรมสาธิตการฝึกอาชีพให้แก่ประชาชนที่ร่วมงาน เพื่อเป็นการสร้างโอกาสในการประกอบอาชีพ สร้างองค์ความรู้และถ่ายทอดประสบการณ์ต่างๆ และนำความรู้และทักษะที่ได้รับไปปรับใช้ในการประกอบอาชีพ หรือสร้างรายได้ต่อตนเองและครอบครัว กรมพัฒนาฝีมือแรงงาน นำกิจกรรมร่วมในงานจำนวน 2 กิจกรรม ได้แก่ กิจกรรมสาธิตการฝึกอาชีพ จำนวน 8 สาขา เช่น การทำกาแฟสด การทำเครื่องดื่มสมุนไพร การวาดรูปการ์ตูน การทำขนมไทย และกิจกรรมฝึกอบรมพัฒนาฝีมือแรงงาน สาขาการนวดไทยเพื่อสุขภาพ 18 ชั่วโมง โดยมีหน่วยงานนำกิจกรรมดังกล่าวมาจัดในครั้งนี้ ได้แก่ สถาบันพัฒนาฝีมือแรงงาน 1 สมุทรปราการ สถาบันพัฒนาฝีมือแรงงาน 13 กรุงเทพมหานคร และสำนักงานพัฒนาฝีมือแรงงานนนทบุรี เพื่อเพิ่มทักษะอาชีพ องค์ความรู้ให้แก่ประชาชนให้มีความรู้ความสามารถ มีทักษะฝีมือแรงงาน สามารถนำไปประกอบอาชีพอิสระ อาชีพเสริม รวมทั้งสร้างความยั่งยืนในการประกอบอาชีพ สามารถพึ่งพาตนเองและเลี้ยงครอบครัวได้ ขอเชิญประชาชนที่สนใจร่วมกิจกรรมสร้างอาชีพ สร้างรายได้ เพื่อคนไทยมีงานทำ ในงาน“วันแม่แห่งชาติ” ประจำปี 2565 สนใจการฝึกอาชีพ และฝึกอบรมพัฒนาฝีมือแรงงาน สามารถเข้าร่วมกิจกรรมดังกล่าวได้ตั้งแต่วันที่ 11 – 13 สิงหาคม 2565 ณ สวนเบญจกิติ เขตคลองเตย กรุงเทพมหานคร และหากท่านใดสนใจฝึกอบรมในสาขาอื่นๆ ติดตามรายละเอียดได้ที่ www.dsd.go.th